ธนาคารโลกขีดเส้น‘กู้-ไม่กู้’3หมื่นล้าน
ธนาคารโลกขีดเส้น พ.ค.นี้ เร่งไทยต้องตัดสินใจกู้ไม่กู้ 3 หมื่นล้านบาท
16 ก.พ. 2555

ธนาคารโลกขีดเส้น พ.ค.นี้ เร่งไทยต้องตัดสินใจกู้ไม่กู้ 3 หมื่นล้านบาท 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า ผู้บริหารธนาคารโลกประจำประเทศได้เข้าพบและสอบถามว่า รัฐบาลไทยจะกู้เงิน 1,000 ล้านเหรียญสหรัฐ หรือ 3 หมื่นล้านบาท ที่ธนาคารโลกอนุมัติไว้ก่อนหน้านี้หรือไม่ เพราะหากไทยไม่กู้ธนาคารโลกจะได้นำเงินก้อนนี้ไปปล่อยกู้ประเทศอื่น โดยให้เวลาพิจารณาตัดสินใจจนถึงเดือน พ.ค. 2555 นี้ โดยเงินกู้ชุดนี้ไม่มีเงื่อนไขและมีอัตราดอกเบี้ยต่ำ 
นายกิตติรัตน์ ระบุว่า แม้ไทยจะมีแผนการกู้เงิน เช่น กู้เงินเพื่อชดเชยการขาดดุลงบประมาณ กู้เงินเพื่อลงทุนระบบน้ำ และตั้งกองทุนประกันภัย แต่เงินในประเทศมีเพียงพอ และรัฐบาลสามารถออกพันธบัตรขายในประเทศก็ได้ ซึ่งมีอัตราดอกเบี้ยต่ำ
“ผมได้บอกเขาว่ารอให้การพิจารณาเรื่อง พ.ร.ก.เรียบร้อยก่อน ค่อยตัดสินใจ” นายกิตติรัตน์ ย้ำ
นายกิตติรัตน์ กล่าวว่า ขณะที่เจ้าหน้าที่ของกองทุนการเงินระหว่างประเทศ (ไอเอ็มเอฟ) ก็ได้สอบถามว่า หาก พ.ร.ก.ปรับโครงสร้างหนี้ก่อนทุนฟื้นฟูฯ ล่าช้าจะทำอย่างไร ก็ชี้แจงว่ากระทรวงการคลังก็ตั้งงบประมาณชดเชยดอกเบี้ย 6 หมื่นล้านบาท แต่เชื่อว่าทุกอย่างจะผ่านไปได้เรียบร้อย 
นายกิตติรัตน์ กล่าวว่า ได้ชี้แจงนโยบายปรับเพิ่มค่าจ้าง ราคาสินค้าเกษตร การลงทุนป้องกันน้ำท่วม และการขาดดุลงบประมาณให้ไอเอ็มเอฟฟัง โดยปีงบ 2555 ไทยขาดดุลงบ 4 แสนล้านบาท เป็นการชดเชยเงินคงคลัง 5.4 หมื่นล้านบาท ส่วนปีหน้าการขาดดุลจะลดลง